သော်ဒီအာရေးဗီးယားခမ်းထီ

သော်ဒီအာရေးဗီးယားခမ်းထီ () ယို တရာꩻဝင်ႏအမိဉ်ꩻအနေႏ အဝ်ႏဟဲ့ꩻဖန်ခါꩻ သော်ဒီအာရေးဗီးယား ခွန်ဟော်ခံꩻခမ်းထီ (အာရပ် : المملكة العربية السعودية) (Kingdom of Saudi Arabia, KSA) သွူ။ အဝ်ႏဒျာႏ အာသျတွိုက် အခဝ်တွို့ꩻ အဝ်ႏဒင်ႏတခြို့လွေꩻ အာရေးဗီးယား ကြွန်မော့ အဝ်ႏစွဉ်ႏ တထာႏဝလွိုတဲင် ခမ်းထီဟံႏနယ်ႏဧရိယာႏ အအဲဉ်ႏအလုဲင်းနဝ်ꩻ အဝ်ႏစတုရန်းမဲင်ႏ ၈၃၀,၀၀၀ မဲင်ႏတဲင် အာသျတွိုက်ကို အတန်သွတ်ꩻခမ်းထီဖုံႏအကို အဝ်ႏအရန်းငတ်ꩻ၊ အာရပ်ကမ္ဘာႏ အတန်သွတ်ꩻခမ်းထီဖုံႏအကို အဝ်ႏအရန်းနီ၊ အာသျတွို့ꩻ တောမ်ႏ အခဝ်ကွဉ်ႏထာႏဝ ဟံႏနယ်ႏဖုံႏကိုနဝ်ꩻ ထွာအတန်သွတ်ꩻခမ်းထီ တဖြုံႏဒျာႏသွူ။ ဖဲ့ꩻထင်ꩻတောမ်ႏဖဲ့ꩻကွဉ်ႏထင်ꩻဖဲ့ꩻနဝ်ꩻ စျော်ဒန်ခမ်းထီ၊ အီရတ်ခမ်းထီ၊ ဖဲ့ꩻကွဉ်ႏဖဲ့ꩻနဝ်ꩻ ကူဝေက်ခမ်းထီ၊ ကာတာခမ်းထီ၊ အာရပ်စောက်ꩻဖားဖုံႏခမ်းခြွဉ်းဗူႏခမ်းထီ၊ ဖဲ့ꩻကွဉ်ႏနဝ်ဖဲ့ꩻနဝ်ꩻ အိုမန်ခမ်းထီ၊ ဖဲ့ꩻနဝ်ဖဲ့ꩻနဝ်ꩻ ယီမိဉ်ခမ်းထီဖုံႏ အဝ်ႏခူရောင်ꩻခါꩻနဝ်ꩻသွူ။ တောမ်ႏဗာရေင်းခမ်းထီနဝ်ꩻ အဝ်ႏဆွိုက်သွုပ်ခါꩻတောမ်ႏ ကိင်းဖြက်တထာ(King Fahd Causeway) သွူ။ ဖဲ့ꩻကွဉ်ႏထင်ꩻဖဲ့ꩻနဝ်ꩻ ပါသျန်းပင်ႏလယ်ႏကွေ့အဝ်ႏတဲင် ဖဲ့ꩻတွို့ꩻဖဲ့ꩻနဝ်ꩻ ပင်ႏလယ်ႏတနျာႏ အဝ်ႏနဝ်ꩻသွူ။ ခမ်းထီဝေင်ꩻတန်တောမ်ႏ အတန်သွတ်ꩻဝေင်ꩻနဝ်ꩻ ထွာဒျာႏ ဝေင်ꩻရီယတ်သွူ။

သော်ဒီအာရေးဗီးယားခမ်းထီနဝ်ꩻ ရီးခါ လိုꩻဖြာꩻခြွဉ်း ကအဝ်ႏဒါႏ (၂၅.၇)သန်းကျာꩻနဝ်ꩻ အွိုးလိုꩻဖြာꩻ(၅.၅)သန်းနဝ်ꩻ ထွာဒျာႏ ခမ်းသားတမွေးတဝ်းဒါႏ လိုꩻခမ်းထန်ႏခမ်းလင်ꩻသားနဝ်ꩻသွူ။ ၂၀၂၂ ဗာႏ စာႏရင်ꩻအလꩻ လိုꩻဖြာꩻခြွဉ်းအဝ်ႏ အဖြာꩻ(၃၈)သန်း သွူ။ ခမ်းထီတန်ကို လိုဖြာꩻခြွဉ်း(၉၃%)နဝ်ꩻ ကိုႏကွဲႏဒျာႏ အိစ်သာလမ်ဘာႏသာႏတဲင် ခမ်းထီကို ထွာအအာသွတ်ꩻတောမ်ႏ တရာꩻဝင်ႏဘာႏသာႏဒျာႏသွူ။ ခမ်းကိုနဝ်ꩻ အာရပ်လိုꩻမျိုꩻ ထွာအအာသွတ်ꩻ အဝ်ႏ(၉၀%)ရပ်တဲင် ဘာႏသာႏငဝ်းငွါနဝ်ꩻ ဒေါ့ꩻသုင်ꩻအာဒျာႏ အာရပ်ငဝ်းငွါနဝ်ꩻသွူ။ 


သော်ဒီအာရေးဗီးယားခမ်းထီယိုနဝ်ꩻ အဘဒူလ် အာဇစ် ဘင် ဆော့ဒ် တယ်ႏထောင်ႏခါꩻဒျာႏ ၁၉၃၂ ဗာႏကိုသွူ။ အမဲဉ်ႏနဝ်ꩻတဲ့ တယ်ႏကသိမ်ꩻထူႏဒါႏ ဝွေꩻသီးခွိုꩻနွယ်ႏ အစဲဉ်ႏဆက် ကပဲင်ႏဆဲင်ႏဒါႏ ဝေင်ꩻရီယတ် ၁၉၀၂ ဗာႏခိင်ႏကာႏ အဝ်ႏတယ်ႏထောင်ႏစလဲဉ်း ခမ်းထီနဝ်ꩻသွူ။ သော်ဒီခမ်းထီကို အထွတ်အမျတ်ဗလီ အဝ်ႏနီဖြုံႏတဲင် ယလဲင်ႏလဲင်ႏလဲ့ အဝ်ႏဟဲ့ꩻဖန်ရေႏလွေꩻ "ခမ်း" အနေႏနဝ်ꩻသွူ။ အိစ်သာလမ်ဘာႏသာႏသီး ကအွဉ်ႏဒါႏအထွတ်အမျတ်ဗလီ ခင်ႏလမ်းနီဖြုံႏနဝ်ꩻ ထွာဒျာႏ မဲက်ကာတောမ်ႏ မဒီနာနဝ်ꩻသွူ။

အာႏကွိုꩻ

ကဏ္ဍ:အာသျတွိုက်ကို ခမ်းထီဖုံႏ